Potet er mest brukt som mat for mennesker og den er allsidig og kan stekes, bakes, dampes eller kokes, med eller uten skall. Velkjente retter av potet er potetstappe, raspeballer, frityrstekte potetstrimler (pommes frites) og potetflak (potetgull). Man kan også bruke den i potetpannekaker (rösti), kroketter, fløtegratinerte poteter, potetsalat, potetgrøt og lomper med mer. Poteter og matretter der potet inngår som en hovedbestanddel, kan tilsettes de fleste typer urter og krydder. Poteten kan imidlertid også brukes til dyrefôr og til potetmel, stivelse, dextrin eller alkohol.